CELEX: 62008CN0487
Language: et
Date: 2008-11-11 00:00:00
Title: Kohtuasi C-487/08: 11. novembril 2008 esitatud hagi — Euroopa Ühenduste Komisjon versus Hispaania Kuningriik

24.1.2009   
            
            
               ET
            
            
               Euroopa Liidu Teataja
            
            
               C 19/16
            
         11. novembril 2008 esitatud hagi — Euroopa Ühenduste Komisjon versus Hispaania Kuningriik
   (Kohtuasi C-487/08)
   (2009/C 19/29)
   Kohtumenetluse keel: hispaania
   Pooled
   
      Hageja: Euroopa Ühenduste Komisjon (esindajad: R. Lyal ja I. Martinez del Peral Cagigal)
   
      Kostja: Hispaania Kuningriik
   Hageja nõuded
   
               —
            
            
               Tuvastada, et kuna Hispaania Kuningriik kohtles erinevalt välisriigi aktsionäridele ning kodumaistele aktsionäridele makstavaid dividende, siis on Hispaania Kuningriik rikkunud EÜ artiklist 56 ning Euroopa Majanduspiirkonna lepingu artiklist 40 tulenevaid kohustusi;
            
         
               —
            
            
               mõista kohtukulud välja Hispaania Kuningriigilt.
            
         Väited ja peamised argumendid
   Hispaania õigusnormide kohaselt võivad äriühingud, millel on tütarettevõtja kapitalis oluline osalus, oma maksustatavast tulust maha arvata selliselt tütarettevõtjalt saadud brutodividendid 100 % ulatuses. Sellise korra kohaldamiseks peab Hispaania residendist emaettevõtjale olema kuulunud vähemalt 5 % residendist tütarettevõtja kapitalist vähemalt aastase katkematu ajavahemiku jooksul. Dividendidelt, mille puhul on täidetud sellise korra kohaldamise tingimused, maksu kinni ei peeta.
   Selle maksuvabastuse kohaldamiselt nõuti mitteresidentidest emaettevõtjatelt, et nende osalus oleks 20 %, mida 1. jaanuarist 2007 vähendati 15 % ja mida 1. jaanuarist 2009 vähendatakse 10 %. Erinevalt Hispaania residentidest emaettevõtjatest peavad teiste EÜ liikmesriikide ja Euroopa Majanduspiirkonna riikide emaettevõtjad, millel on vähemalt 5 %, kuid viidatud piirmääradest väiksem osalus kapitalis, maksma tütarettevõtja makstud dividendidelt makse.
   Komisjon leiab, et Hispaania õigusnormides ettenähtud erinev kohtlemine kujutab endast diskrimineerimist ja rikub EÜ artiklit 56 ning Euroopa Majanduspiirkonna lepingu artiklit 40, kuivõrd Hispaania residentidest tütarettevõtjate makstud dividendide suhtes maksuvabastuse kohaldamiseks nõutakse mitteresidentidest emaettevõtjatelt suuremat osalust kapitalis, kui residentidest emaettevõtjatelt. Komisjon ei näe õigustust sellisele täiendavale maksukoormusele, mis lasub teiste liikmesriikide ja Euroopa Majanduspiirkonna riikide emaettevõtjatel.